SET ปิดบวก 4 จุด หลังไร้ปัจจัยใหม่หนุน แนะจับตา MSCI ปรับน้ำหนักลงทุน 30 พ.ย.นี้
SET ปิดบวก 4 จุด หลังไร้ปัจจัยใหม่หนุน แนะจับตา MSCI ปรับน้ำหนักลงทุน 30 พ.ย.นี้ โดยดัชนีปิดตลาดวันนี้ ที่ระดับ 1,437.78 จุด บวก 4.22 จุด หรือ 0.29% มูลค่าการซื้อขาย 7.73 หมื่นล้านบาท
27 พ.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,437.78 จุด บวก 4.22 จุด หรือ 0.29% มูลค่าการซื้อขาย 7.73 หมื่นล้านบาท
10 หุ้นดันดัชนีวันนี้

ด้านนักวิเคราะห์ ระบุว่า ตลาดหุ้นไทยวันนี้แกว่งแคบ เนื่องจากขาดปัจจัยใหม่หนุน และตลาดสหรัฐฯก็ปิดทำการเมื่อวานนี้เนื่องในวันขอบคุณพระเจ้า และคืนนี้ก็จะเปิดทำการแค่ครึ่งวัน ทำให้ Fund Flow ชะลอ และตลาดฯก็เคลื่อนไหวไม่กว้างมาก อีกทั้งต่างก็รอดูการปรับน้ำหนักการลงทุนของ MSCI ในวันที่ 30 พ.ย.นี้ ซึ่งก็จะมีการปรับลดน้ำหนักหุ้นไทยลงราว 3-4 พันล้านบาท ทำให้ไปกดดันหุ้นขนาดใหญ่ด้วย
นอกจากนี้ ในวันพุธที่ 2 ธ.ค.ให้ติดตามศาลรัฐธรรมนูญนัดวินิจฉัยความเป็นรัฐมนตรีของ พล.อ.ประยุทธ์ จันทร์โอชา นายกรัฐมนตรี และรมว.กลาโหม และให้ติดตามความคืบหน้ามาตรการกระตุ้นเศรษฐกิจจากที่ประชุมศูนย์บริหารสถานการณ์เศรษฐกิจจากผลกระทบการแพร่ระบาดของโรคติดเชื้อไวรัสโคโรนา 2019 (ศบศ.)
ขณะที่ตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวกเฉลี่ย 0.5% หลังจากที่ตัวเลขเศรษฐกิจของจีนออกมาดี โดยสำนักงานสถิติแห่งชาติจีน (NBS) รายงานในวันนี้ว่า กำไรของบริษัทในภาคอุตสาหกรรมจีนพุ่งขึ้น 28.2% ในเดือนต.ค. ขณะที่ตลาดในยุโรปเทรดบ่ายนี้เคลื่อนไหวทั้งในแดนบวก-ลบสลับกัน
สำหรับแนวโน้มการลงทุนในสัปดาห์หน้า ตลาดฯมีโอกาสที่จะผันผวน พร้อมให้แนวรับ 1,415 จุด ส่วนแนวต้าน 1,450 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP   มูลค่าการซื้อขาย 2,885.40  ล้านบาท  ปิดที่  41.50 บาท  ราคาไม่เปลี่ยนแปลง
GPSC   มูลค่าการซื้อขาย 2,608.14  ล้านบาท  ปิดที่  72.50 บาท  เพิ่มขึ้น  1.75 บาท
PTT    มูลค่าการซื้อขาย 2,274.48  ล้านบาท  ปิดที่  41.75 บาท  ลดลง   0.25 บาท
KBANK  มูลค่าการซื้อขาย 2,152.28  ล้านบาท  ปิดที่ 113.50 บาท  ลดลง   1.00 บาท
DELTA  มูลค่าการซื้อขาย 2,146.78  ล้านบาท  ปิดที่ 236.00 บาท  เพิ่มขึ้น 11.00 บาท
 
ตลาดหุ้นเอเชีย
